stanford-oval/wikipedia huggingface dataset:
דוד ניטו
תולדות חייו

דוד ניטו (Nieto) נולד בוונציה, בכ"ט בטבת ה'תי"ד (13 בינואר 1654), למשפחה מצאצאי האנוסים. אביו, פנחס ניטו, היה סוחר, מנכבדי העדה הספרדית בעיר וחבר ה'מעמד' שלה. הוא התכתב עם הרב שמואל אבוהב, רבה של ונציה, ותשובות אליו מופיעות בספרו "דבר שמואל". ניטו התחנך בוונציה, והיה תלמידו המובהק של הרב אבוהב. בנעוריו עברה משפחתו לרג'יו, שם קיבל אביו רישיון מדוכס המדינה להקים בית מלאכה ליצור גרביים, אך משהוקם גטו בעיר עברו לרומא. הוא השתלם באוניברסיטת פדובה ברפואה ובפילוסופיה, ובפדובה השלים את לימודיו וקיבל את סמיכתו לרב.
לאחר נישואיו התגורר ניטו בליוורנו, בה כיהן כדיין, דרשן, וראש ישיבה, ובשנת 1701 התבקש בידי קהילת לונדון לשמש בה כרב, לאחר עזיבתו של רבי שלמה אאיליון את לונדון לאמסטרדם. רבי דוד ניטו הגיע ללונדון בספטמבר 1701.
בחורף ה'תס"ד פרצה בקהילת לונדון מחלוקת עזה סביב השקפותיו של רבי דוד ניטו, לאחר דרשה שמסר בבית הכנסת. בדרשתו טען הרב כי אלהים והטבע אחד הם. מתנגדיו, עשו שערורייה ורעש בקהל והאשימו אותו בקרבה לדעותיו של ברוך שפינוזה, שהוכרז בידי הקהילה היהודית ככופר. המחלוקת הסתבכה לאחר שהקהילה הדיחה את מתנגדי הרב מתפקידיהם הרשמיים, וסירבה לכל התערבות של בוררים חיצוניים בפרשה. במהלך המחלוקת הדפיס הרב ניטו חוברת בספרדית בשם "ההשגחה האלוהית" או בשמה המלא "על ההשגחה העליונה האלוהית, עצם הטבע האוניברסלי, או על טבע הטבעים" (Della Divina Providencia, ó sea Naturalezza Universal, ó Natura Naturante) להבהרת עמדתו.[דרושה הבהרה] המחלוקת באה לסיומה רק לאחר כשנתיים, כאשר הועברה להכרעת בית הדין האשכנזי בהמבורג (שמפאת ריחוקו נחשב לנייטרלי), בראשות רבי צבי הירש אשכנזי (ה"חכם צבי"), שפסק לטובת רבי דוד ניטו וכתב תשובה ליישב את דבריו, מה שהביא לשלום בין הצדדים.
רבי דוד ניטו נחשב אחד ממתנגדי השבתאות הנחרצים והתקיפים. בעת הפולמוס הגדול שפרץ באמסטרדם בשנת 1714 סביב ספריו ושיטתו של השבתאי נחמיה חייא חיון, עמד ניטו לצידם של רבי משה חגיז וה"חכם צבי" כנגד עמדתה של הקהילה הספרדית באמסטרדם בראשות רבי שלמה אאיליון - קודמו של ניטו ברבנות לונדון. ניטו אף חיבר חיבור מיוחד בשם "אש דת" נגד ספרו של חיון "שלהבתיה" בו תקף חיון את מצדדי שיטת ה"צמצום שלא כפשוטו" ובראשם הפילוסוף-המקובל הספרדי-הולנדי רבי אברהם כהן דה-הירירה. לאחר שנאלצו חגיז והחכם צבי לעזוב את אמסטרדם מזעם הקהילה הם עברו אל לונדון, תחת חסותו של ניטו. בנוסף לעימות הישיר כל שנות כהונתו מול דעות השבתאים, נאלץ הרב להפריך עלילות שווא שהעלילו אנשי-כנסייה נוצרים נגד היהודים. מאידך, נוכרים רבים אהדו אותו, והוא לא מנע מכמרים להשתתף בשיעורו בגמרא.
רבי דוד ניטו טיפל באנוסים הרבים שהגיעו מספרד ופורטוגל ושבו ליהדות ללא כל ידיעות.
ספרו החשוב והמפורסם ביותר, "מטה דן וכוזרי חלק שני", מוקדש להוכחת אמיתות התורה שבעל-פה ודברי חז"ל. רבי דוד ניטו ביקש ממרביצי התורה בכל נפוצות יהודה וישראל שילמדו את שלושת הוויכוחים הראשונים שבספר לתלמידים, ויפרשו אותם באר היטב, קודם שישנו לתלמידים פירוש המשנה או הגמרא, למען לא יפוג לבם בראותם שקלא וטריא כי יכירו וידעו שאלו ואלו דברי אלוקים חיים.
רבי דוד ניטו נפטר בלונדון, ביום בו שמלאו לו 74 שנים, בכ"ח בטבת ה'תפ"ח (10 בינואר 1728). את מקומו מילא בנו, הרב יצחק ניטו.
דבריו על הטבע

רבי דוד ניטו אמר בדרשה שהשם יתברך והטבע, והטבע והשם יתברך, הכל אחד. בעקבות דבריו חשדוהו בפנתאיזם. רבי דוד ניטו הסביר את דבריו באופן הבא:
הוא מקיים ומכריח שהשם יתברך והטבע, והטבע והשם יתברך, הכל אחד, מאחר שדוד המלך מקיימו: ”הַמְכַסֶּה שָׁמַיִם בְּעָבִים, הַמֵּכִין לָאָרֶץ מָטָר, הַמַּצְמִיחַ הָרִים חָצִיר” (ספר תהלים, פרק קמ"ז, פסוק ח') וכו'.
שם טבע הוא המצאת האחרונים, ואינו מצוי בדברי חז"ל.
הקב"ה משיב הרוח, והוא יתברך מוריד הגשם, והוא יתברך מפריח טללים, מזה מוכרח שהקב"ה עושה כל אותם העניינים שהאחרונים קוראים טבע, באופן שאין טבע בעולם, ואותו דבר שהוא ההשגחה הוא שקוראים טבע.
זה שאמר שהאלוקים והטבע, והטבע והאלוקים, הכל אחד.
דעה זו ישרה חסידה וקדושה, ואשר לא יאמינו בה הם קראים ואפיקורסים.
החכם צבי כתב שבדברי החכם רבי דוד ניטו הם דברי הכוזרי מאמר ראשון סימן ט"ו וט"ז ומפרשו רבי יהודה מוסקאטו, שהוא יתברך יקרא טבע באמת, להיות טובע בחותמו מטבע כל היצורים; והתפלא על תלונות העוררין עליו, ולאחר דחיית דבריהם, אם כי חשבו זה לפחיתות וגרעון כבודו של מלך מלכי המלכים הקב"ה שיפעול בלי אמצעים, אם כי חשבו שדרש דבריו על הטבע הפרטי, אם כי חשבו שלא ייתכן לכנות מעשה השם יתברך ויתעלה בשם טבע, הוא כתב לסיכום:
"אין כאן ערעור, כי מילת טבע הנאמרת בו יתברך אינה כמילת טבע פרטי הפועל בהכרח, אלא חפץ ורצון המלך הקדוש בטעם נכון וברור. באופן שצריכים אנו להחזיק טובה להחכם הכולל המרומם כמהר"ר דוד ניטו ה"י על הדרשה שדרש להזהיר את העם לבל יטו לבבם אחרי דעות הפילוסופים האומרים בטבע, כי ממנו יצאו תקלות רבות. והאיר עיניהם באמונתו האמיתית שהכל בהשגחה מאיתו יתברך".
כמעין תוספת לדברי רבי דוד ניטו והחכם צבי, כתב הרב משה אביגדור עמיאל, שאמנם זהו מה"שקרים המוסכמים" כי מה שמוסכם בפי כל כי את האלוקים אנו יודעים מהטבע, בעוד כל מה שאנו קוראים טבע הוא בא רק כדי לשבר את האוזן.
ספר "מטה דן וכוזרי חלק שני"

הספר נקרא "מטה דן", בהיותו מטה עוז ודין, להכות על קודקוד הקראים, תלמידי ענן ושאול, ולדון אותם במלקות ברצועת האמת והסברא. ולפי שמגמת רבי יהודה הלוי בספר הכוזרי להוכיח אמיתת התורה שבכתב בפרט ועל התורה שבעל-פה לא דיבר אלא בכללות, הלך רבי דוד ניטו בעקבותיו, להוכיח אמיתות התורה שבעל-פה בכלל ובפרט, וחיבר ספרו, כספר הכוזרי, בדרך שאלה ותשובה בין הכוזרי והחבר השני, וכינה אותו "כוזרי חלק שני".
תכלית הספר, המבוארת בהקדמתו, היא להודיע לתלמידים, שכל דברי חז"ל, חכמי המשנה והגמרא, כולם מקובלים, חכם גדול וצדיק מפי חכם גדול וצדיק, ראש ישיבה וסיעתו מפי ראש ישיבה וסיעתו מאנשי כנסת הגדולה שקיבלו מהנביאים; שחכמי הגמרא, וכל שכן חכמי המשנה, אפילו דבר קטן לא אמרו מליבם, חוץ מן התקנות שתיקנו בהסכמת כולם כדי לעשות סייג לתורה; שלא נחלקו חז"ל מעולם בעיקר מצווה אלא בתולדותיה (פרטיה) ששמעו עיקרה מרבותיהם ולא שאלום על תולדותיה מפני שלא שימשו כל צרכם; ולהוכיח בטענות שכליות, בראיות אמיתיות, ובמופתים גדולים, שחז"ל אמת ודבריהם אמת.
הספר "מטה דן וכוזרי חלק שני" עשיר בהוכחות הגיוניות ומדעיות. הספר כולל חמישה ויכוחים. הראשון, להוכיח שכבר בימי הנביאים הייתה לישראל תורה שבעל פה. השני, להוכיח שחכמי ישראל לא בדו מלבם פירוש התורה והמצוות. השלישי, להוכיח שמחלוקת חז"ל נוגעת רק לפירוש קצת מן העיקרים אבל לא לעיקרים המקובלים. הרביעי, להראות שהתורה כוללת כל החכמות, ושחכמי ישראל היו בקיאים בכל החכמות ויש להם יתרון על הפילוסופים. החמישי, להוכיח אמיתות סוד העיבור וחשבון השנים.
אגב מהלכו הכללי הספר מסביר סוגיות, כגון מחלוקת בית שמאי ובית הלל ומהו שלא שימשו כל צורכן, מדוע האמוראים לא נחלקו על התנאים ובכל זאת הלכה נפסקה בגמרא, מה הסיבה שליבם של האחרונים קטן משל הראשונים, למה ביטלו מצוות שופר ולולב כשחל ראש השנה וסוכות בשבת, פירוש שלוש-עשרה מידות שהתורה נדרשת בהן, מגמת חז"ל במדרשים ובאגדות, פירוש רקיע שבו חמה ולבנה כוכבים ומזלות קבועים, למה עושים שש פעמים בשנה ראש חודש שני ימים, טעם עיבור השנה, למה אמרו תקופת רב אדא בצנעא ותקופת שמואל בפרהסיא ומחלוקתם וזמן תקופותיהם, טעות הלבנה ותולדותיו ותיקונו, ועוד.
הספר התקבל בקהילות ישראל, יצא לאור בשנית בשנת תק"מ (1780) בהסכמת הרב אריה לייב גינצבורג, ובמהלך הדורות בשמונה מהדורות נוספות. בשנת תקנ"ד (1794) רבי משה חיים רימיני, מרבני פירנצה, צירף לספרו "מחר חדש" את הקונטרס "מטה דן כוזרי", השגות על קצת דברים שכתב רבי דוד ניטו בוויכוח החמישי, שלדעת רבי משה היו כשגגה שיצאה מלפני השליט. הקהילות יעקב (בספרו "חיי עולם") מנה את הספר כספר מתאים לאלו הרוצים לעסוק בחקירה עקב בעיות באמונה[דרוש מקור]. כתב הרב שמעון יעקב הלוי גליקסברג: 'החכם ר"ד ניטו מופיע בספרו זה, כאחד מגדולי התורה בישראל ובקי גדול בחכמות הכלליות, הוגה דעות אמיתיות ומגן על מסורת היהדות בכישרון רב מתוך הכרה פנימית, ברורה וחזקה. ולכן עושה הספר רושם עז על כל ההוגים בו, והוא באמת מן הספרים המעולים והמועילים בספרות ישראל'. לדעת הרב יהודה ליב הכהן מימון, שקרא ולמד את הספר כמה פעמים וההדירו, הספר ומחברו לא הוערכו כראוי לא בדורו ולא בדורות שבאו אחריו, והספר מתאים לדורנו ולדורות הבאים, לדעת שעם ישראל אינו רק 'עם התנ"ך', אלא אומה שקיבלה תורה מסיני יחד עם התורה שבעל-פה, ולפיה צריכים ומחויבים להתאים את דרך החיים.
מספריו

מטה דן המכונה 'כוזרי שני', להוכחת אמיתות התורה שבעל פה. עיקרו של הספר נכתב נגד טענות הקראים, אך מכוון באופן ישיר נגד טענותיו של אוריאל אקוסטה. את שם הספר וצורתו אימץ מספר הכוזרי של רבי יהודה הלוי.
אש דת, נגד ספריו של השבתאי נחמיה חייא חיון, ובעיקר להגנת הפילוסוף-המקובל הספרדי-הולנדי אברהם כהן דה-הירירה מטענות הכפירה שהטיח בו חיון.
Della Divina Providencia, ó sea Naturalezza Universal, ó Natura Naturante - "ההשגחה האלוהית" (לונדון 1704).
הרב ניטו חיבר מספר חיבורים נוספים בעברית ובספרדית שנותרו בכתב-יד. אחד מהם הוא אנציקלופדיה ראשונה מסוגה על כל התלמוד בבלי בשם "שער דן" שכנראה לא הספיק להשלימה. כן חיבר שאלות ותשובות, שכמה מהן נכנסו לשו"ת "פרי עץ חיים" לחכמי ישיבת "עץ חיים" באמסטרדם, ושירים לעת מצוא שכמה מהם נכנסו לקובץ השירים "קול עוגב".
לקריאה נוספת

בצלאל רות, "רבי דוד ניטו", (תרגמה לעברית: גאולה בת יהודה), בתוך הכוזרי השני, ע' רסא-רעה, הוצאת מוסד הרב קוק ירושלים, תשי"ח.
חיים מנחם מנדל גוטמאן, החכם מוהר"ר דוד ניטו זצ"ל, קובץ עץ חיים, טז (טבת תשע"ב) ע' שטו-שלב.
אליעזר שלוסברג, ספר "הכוזרי השני" לר' דוד ניטו, ב"שנות חיים", ע' 135 ואילך, פתח-תקוה תשע"א.
יהודה ליב הכהן מימון, מדי חודש בחודשו, מחזור שלישי, ע' 165-160, ירושלים תשי"ז.
יהודה אהרן הורוויץ, האור שזרח בלונדון, ב"קולמוס", המוסף התורני של משפחה, גיליון 17 (תשרי תשס"ה), ע' 24-20.
Moses Bensabat, Dadid Nieto, Lisbon 1923.
Isael Salomons, David Nieto and Some of His Contemporaries, Transactions of the Jewish Historical Society of England 12, pp. 1-101, London 1931.
Jacon Josef Petuchowski, The Theology of Haham David Nieto, New York 1970.
David B. Ruderman, Jewish Thought in Newtonian England: The Career and Writings of David Nieto, Proceedings of the American Academy for Jewish Research, Vol 58 (1992), pp. 193-217.
הערות שוליים

↑  תשובתו של ה"חכם צבי" נדפסה ב"שו"ת חכם צבי" (אמסטרדם 1772) תשובה י"ח (אפשר לראותו בשו"ת חכם צבי, שאלה יח, תש"ב, באתר היברובוקס). ראו גם קיצור דבריו בכתב-העת התורני האמריקאי "המאור": הטבע הוא אלקות, המאור, תשס"ב, באתר היברובוקס
↑  יעב"ץ, מגלת ספר, ורשה: בדפוס האחים שולדבערג ושותפם, תרנ"ז, עמ' 35
↑  משה אביגדור עמיאל, הגיונות אל עמי, חלק ראשון, אנטוורפן: בדפוסו של יוסף פלעסנר, תרצ"ג, עמ' לב
↑  הרב שמעון יעקב גליקסברג, "הדרשה בישראל"
↑  דוד ניטו, הכוזרי השני הוא מטה דן, ירושלים: מוסד הרב קוק, תשי"ח, עמ' 20-19
| הרבנים הראשיים לאנגליה |
| --- | --- | --- |
| הרבנים האשכנזיים | (לא רשמיים): אורי פייבוש המבורגר (אהרן הרט) • צבי הירש לוין • משולם סלמון • דוד שיף (רשמיים): שלמה הירשל • נתן מרקוס אדלר  • נפתלי הרמן אדלר • יוסף צבי הרץ • ישראל ברודי • עמנואל יעקובוביץ • יונתן זקס • אפרים מירוויס |  |
| רבני הקהילה הספרדית-פורטוגלית | יעקב ששפורטש • יהושע דה סילבה • יעקב אבנדנה • שלמה אאיליון • דוד ניטו • יצחק ניטו • משה גומז דה מסקיטה • רפאל מילדולה • רפאל ד'אזבדו • בנימין ארטום • משה גסטר • שלמה גאון • אברהם לוי • יוסף דוויק הכהן (בפועל) |  |
| --- | --- |
בקרת זהויות :  NLI: 987007266072705171  PLWABN: 9810660010805606  GND: 142803723  ISNI: 0000 0001 2036 9786  LCCN: n85045656  NLA: 46948875  NTA: 190080418  RERO: 02-A022841607  SUDOC: 12101696X  Trove: 1478173  VcBA: 495/222318  VIAF: 16192163   WorldCat (עם VIAF): 16192163 
שער "מטה דן וכוזרי חלק שני", לונדון תע"ד (1714)
The Sun Comes Out World Tour

The Sun Comes Out World Tour (מוכר גם בכינויו Sale el Sol World Tour) הוא סיבוב ההופעות החמישי של הזמרת הקולומביאנית שאקירה שנועד לקדם את האלבום השמיני שלה "She Wolf" ואת אלבומה התשיעי "Sale el Sol". סיבוב ההופעות החל ב-15 בספטמבר 2010 במונטריאול והסתיים ב-29 באוקטובר 2011. במקור סיבוב ההופעות היה צפוי להסתיים בדצמבר 2010 אך בעקבות מכירות כרטיסים מהירות במיוחד שאקירה האריכה את הסיבוב הופעות לתוך שנת 2011 במקומות כמו קרואטיה, רוסיה וספרד. החלק הלטיני של סיבוב ההופעות היה חלק מפסטיבל הפופ במהלכו שאקירה הופיעה במדינות כמו ארגנטינה, ברזיל וקולומביה.
רשימת השירים של סיבוב ההופעות הייתה מורכבת בעיקר משירים מאלבומה התשיעי ואילו שאר השירים היו מאלבומים קודמים שלה. הבמה הייתה בנויה בצורה האות T כדי שיהיה אפשר לאכלס כמות מקסימלית של צופים ולאפשר נקודות תצפית טובות יותר. מאחורי הבמה הוצב מסך גדול שעליו מוצגים קטעים ויזואליים שונים. במהלך הסיבוב הופעות שאקירה לבשה מספר תלבושות וביניהם חצאית פלמנקו, שמלה כחולה ומכנסי עור הדוקים.
מרבית המבקרים שיבחו את ההופעה של שאקירה שטענו כי היא ניחנת בכריזמה. מבחינה מסחרית סיבוב ההופעות זכה להצלחה. הוא דורג במקום ה-40 ברשימת "50 סיבובי ההופעות המצליחים ביותר בצפון אמריקה", כאשר סיבוב ההופעות גרף 16.9 מיליון דולר ומכר 524,723 כרטיסים ביבשת. בשנת 2011 הסיבוב הופעות דורג במקום ה-20 ברשימת "25 סיבובי ההופעות המצליחים ביותר" עם מכירות של 692,064 כרטיסים. סיבוב ההופעות הסתיים ברווח של 77.7 מיליון דולר ו-940,533 כרטיסים שנמכרו ל-94 הופעות. ב-5 בדצמבר 2011 שוחרר DVD של סיבוב ההופעות מתוך הופעה בפריז.
רקע

ב-3 במאי 2010 האתר הרשמי של שאקירה הכריז על סיבוב הופעות אשר יגיע לצפון אמריקה כאשר אושרו 3 תאריכים ומיקומים בלבד בניו יורק, יוסטון ולוס אנג'לס ולאחר מכן מכירת הכרטיסים החלה. מכירי הכרטיסים נעו בין 9.5 דולר ל-149.5 דולר. לאחר מכן נוספו תאריכים נוספים, 22 יעדים נוספים בצפון אמריקה, בין היתר גם במונטריאול. הסיבוב היה צפוי להסתיים ב-29 באוקטובר אותה שנה באילינוי.
אך ביוני אותה שנה הזמרת הודיעה כי היא מאריכה את סיבוב ההופעות גם לתוך אירופה והוכרזו 22 הופעות נוספות גם באירופה, בין היתר בלונדון, פריז ופרנקפורט. בשנת 2011 הזמרת החליטה להאריך את סיבוב ההופעות בעקבות הצלחתו והודיעה על מופעים נוספים שיתקיימו בפריז וגם בקרואטיה, ברוסיה, בספרד ובשווייץ.
בדצמבר הוכרזו תאריכים נוספים גם לאמריקה הלטינית בין היתר לארגנטינה, ארץ מולדתה קולומביה וקוסטה ריקה. התאריך האחרון של הסיבוב הופעות היה צפוי להיות ב-12 באפריל בפנמה אך הוארך ובסוף הגיע לסכום של 107 יעדים. שם הסיבוב בהתחלה היה אמור להיות "Tour of Earthly Delights" אך לבסוף שמו שונה ל-"The Sun Comes Out World Tour" שהוא תרגום לאנגלית של האלבום "Sale el Sol". סיבוב ההופעות הושק על מנת לקדם את שני אלבומיה האחרונים "Sale el Sol" ו-"She Wolf". הכרזה של סיבוב ההופעות בו נראית שאקירה קופצת באוויר עם מכנסיים זהובים שאבה השראה מהקליפ לשיר "Loca".
פיתוח

בשנת 2008 שאקירה חתמה על חוזה למשך עשור עם ענקית ההופעות הבין לאומיות לייב ניישן שהניעה את פורבס לראות בה כהאמן הנשי הרביעית המרוויח ביותר בכל הזמנים. סיבוב הופעות זה היה לראשון שקודם על ידי חברה זו. סיבוב ההופעות בדרום אמריקה היה חלק מפסטיבל הפופ אשר מביא כוכבי מוזיקה בין לאומיים לאמריקה הלטינית.
שאיקרה דיברה על סיבוב ההופעות ואמרה: "יהיו לנו נושאים ואינטראקציה עם הקהל, ריקודים רבים, הרבה שמחת חיים. אני מרגישה חופשיות על הבמה ואני מאוד אוהבת לראות את הפנים של כל האנשים בקהל ואת התגובות שלהם. בדרך כלל אפשר לראות רק את השורה הקדמית בגלל האורות אז הפעם אתם תראו הרבה את האנרגיה שלי (בהתייחס לעובדה כי הבמה הייתה בצורת האות T ככה שהתאפשר לראות בנקודות תצפית טובות יותר גם מהבמה וגם מהקהל). אבל גם יהיו הרבה רגעים שהם יהיו נמרצים מבחינה אומנותית אז אני מקווה שתרגישו אותם מקרוב."
ב-27 בנובמבר 2009 שאקירה ערכה אודישנים לזמרים שונים על מנת לבדוק אופציות לזמרים אשר ישמשו כמופעי חימום בסיבוב ההופעות. המזרים נדרשו לשלוח סרטונים עם ביצועים שלהם לאתר של הזמרת ומעריציה של הזמרת יכלו להצביע לסרטונים האהובים עליהם והם היו ממשיכים לשלב הגמר בה שאקירה והצוות שלה היו בוחרים את הזוכה. שון וולפינגטון, השותף העסקי הדיגיטלי של שאקירה, דיבר על ההחלטה ואמר לניו יורק פוסט כי "האמנים ישמשו כמופעי חימום של שאקירה בערים גדולות אותם היא תבחר באמצעות הופעות וידאו, יש הרבה אמנים מוכשרים, שאקירה רוצה לעזור להם בכך שתיתן להם חלק מהבמה שלה". הקטעים החזותיים וקטעי הווידאו של סיבוב ההופעות נוהלו ועוצבו על ידי סוכנות מיתוג הבידור Loyalkaspar, שעבדה בעבר עם אמנים כמו U2 וג'יי זי. אליוט צ'אפר, המנהל היצירתי של הסוכנות, דיבר על הפרויקט ואמר כי "לשאקירה הייתה משימה הרבה יותר גדולה מכל מה שניסינו בעבר, הם חיפשו תוכן מקורי שהיה צריך לעבוד על שני מסכי LED ועל גבי ענק מקרן ומיפוי מודלים סוריאליסטיים של פרצוף אנימציה המשתנה כל הזמן, כל זה רק בשלושה שבועות. זה עבור סיבוב ההופעות בעולם, על מנת שיהיו קטעי מעבר בין השירים". הקטעים החזותיים היו מוקרנים על מסך מאחורי הבמה. הבמה עוצבה בצורת האות T על מנת לאפשר לכמות צופים מקסימלית לצפות במופע.
הרכב המופע

המופע נפתח כאשר היו ברקע אורות מעומעמים אשר היו ממוקדים על הקהל ולאחר מכן היו ממוקדים על שאקירה שהלכה לכיוון הבמה כאשר היא לבושה בשמלת פוקסיה מכופרת כאשר היא שרה את השיר "Pienso En Tí". תוך כדי שהיא הולכת לבמה היא לוחצת את ידיהם של המעריצים ומחבקת אותם. כאשר היא עלתה לבמה היא הסירה את השמלה ממנה וחשפה תלבושת חדשה: חולצת רשת בצבע זהב ומכנסי עור ולאחר מכן התחילה לבצע את השירים הקצביים יותר: "Why Wait" ו-"Te Dejo Madrid" בגרסת גיטרה. במהלך הביצוע ל-"Te Dejo Madrid" ניגנה במפוחית בדומה לקליפ של השיר ולאחר מכן עברה לשיר הבא: "Si Te Vas". אחריו היא ביצעה את השיר "Whenever, Wherever" בגוון רוק כאשר היא מעלה ארבעה מעריצים לבמה ומלמדת אותם לרקוד ריקודי בטן.
לאחר מכן שאקירה ירדה מהבמה ובזמן הזה הלהקה ניגנה כשהיא עומדת לא על הבמה עצמה. לאחר מכן שאקירה עלתה לבמה כשהיא לבושה בחצאית פלמנקו אדומה והתחילה לשיר גרסאות קצרות של שירים בגרסה אקוסטית כאשר התחילה לשיר את "Nothing Else Matters" של מטאליקה כאשר הביצוע סומפל עם השיר "Despedida" שיר שהוקלט על ידי שאקירה לפסקול של הסרט "אהבה בימי כולרה", כאשר ביקשה מהלהקה לנגן קטעים לבקשתה במהלך ביצוע השיר. לאחר מכן היא ביצעה את השיר "Gypsy" אשר בוצע בגרסת פולק לילית תוך כדי ליווי אקורדיון וכינור. המערכה נסגרה בביצוע של השיר "La Tortura".
במהלך ההפסקה בין המערכות נוגן קטע מתוך הסרט "Ciega, Sordomuda" אך הקטע שנוגן הוחלף בנגינה של כינור במקום רעש של צופר כפי שנשמע בקטע המקורי. לאחר מכן שאקירה חזרה לבמה ושרה את השיר "Underneath Your Clothes". לאחר מכן היא עברה לבצע את השיר "Gordita" כאשר על המסך מאחורה הוצגו פרצופים של אנימציה אשר כיסו חלק מהחלקים של השיר. לאחר מכן היא עברה לבצע את "Sale el So". לאחר מכן היא החליפה לבוש שוב הפעם למכנסי ניאון עם הדפס של נמר תוך כדי שהיא מבצעת את השיר "Loca" עם כוריאוגרפיה מורכבת יותר ולאחר מכן המשיכה לביצוע השיר "She Wolf" כשהיא פולטת בהתחלה יללה ארוכה ובפעם הראשונה עלו לבמה רקדני גיבוי. לאחר מכן היא המשיכה לבצע את השיר "Ojos Así" כאשר היא משלבת ריקודי בטן.
קטע ההדרן של ההופעה נפתח עם השיר "Antes de las Seis" כאשר ירד על הבמה שלג מלאכותי. לאחר מכן היא המשיכה לביצוע השיר "Hips Don't Lie", כשהקלידן של המופע התחפש לראפר וייקלף ז'אן. המופע נסגר עם השיר "Waka Waka (This Time for Africa)" כאשר שוב הזמינה מעריצים לבמה לרקוד איתה תוך כדי ירידה של קונפטי.
הצלחה מסחרית

בחודש הראשון של סיבוב ההופעות בהופעות בצפון אמריקה הוא גרף 3,685,377 דולר ודורג במקום הרביעי במצעד ה-Billboard Hot Tours כאשר ההופעות בניו יורק ולוס אנג'לס היו סולד אאוט. באמריקה הלטינית סיבוב ההופעות גרף $13,516,890 בין 12 ל-27 במרץ 2011 ודורג במקום השני ב-Billboard Hot Tours. על פי חברת סיאט אשר נתנה חסות למופע ההופעות בדרום אמריקה כולן היו סולד אאוט ונמכרו 360 אלף כרטיסים אליהן. סיבוב ההופעות היה לאחד מסיבובי ההופעות המצליחים ביותר מסחרית ב-2010.
סיבוב ההופעות גרף 16.9 מיליון דולר מההופעות בצפון אמריקה ובכך דורג ברשימת 50 סיבובי ההופעות המצליחים ביותר לשנת 2010 ביבשת. בצפון אמריקה הסיבוב מכר בממוצע 9,335 כרטיסים להופעה וגרף 768,182 דולר בממוצע להופעה. בחצי שנה הראשונה של 2011 הסיבוב גרף 39.9 מיליון דולר ובכך שוב דורג ברשימת 50 סיבובי ההופעות המצליחים ביותר נכון לתקופה זו. במהלך חצי שנה זו נמכרו בממוצע 11,661 כרטיסים להופעה ברווח של 886,667 דולר להופעה. לאורך כל שנת 2011 הסיבוב גרף 53.2 מיליון דולר ודורג במקום ה-20 ברשימת 25 סיבובי ההופעות המצליחים ביותר לשנת 2011 עם ממוצע של 1,108,333 דולר להופעה ו-13,106 כרטיסים להופעה. סך הכול נמכרו 940,533 כרטיסים ל-94 והופעות אלו גרפו סך הכל 77.7 מיליון דולר.
ביקורות

סיבוב ההופעות קיבל ביקורות חיוביות מרוב המבקרים. טרי מתיוס מ"ספורפור ספרינגס ניוז-טלגרם", כתב על המופע שהתקיים במרכז התעופה האמריקאי בדאלאס, סבר כי המופע היה "ענקי ובומבסטי באותה מידה שהוא אינטימי וכי הייתה אווירה של שמחה גם אחרי ההופעה, אשר הוכיחה כי שאקירה עשה את עבודתה". אם כי הוא היה סבור שיותר שירים מהאלבום "She Wolf" היו אמורים להיות כלולים ברשימת שירים ופחות שירים לא מוכרים מ-"Sale el Sol". מיקאל ווד מהלוס אנג'לס טיימס, שראה את המופע שהתקיים במרכז הסייפלס בלוס אנג'לס, החמיא גם הוא לכריזמה של שאקירה ושיבח אותה על שלא הייתה יותר מדי מוגזמת בביצועים שלה, וציין שהיא "מבצעת שירים במיומנות ללא מחסור בכריזמה סופרסטארית". דאקין הארדויק מ-SpinningPlatters.com, בסקירה שלו על המופע שנערך באורקל באוקלנד, שיבח את האינטראקציה של שאקירה עם המעריצים וקרא לה "באמת אחת מגדולות הזמרות", והוסיף כי "האישה פשוט לא הפסיקה לרקוד". ג'ים פרבר מ"ניו יורק דיילי ניוז", סקר את המופע שנערך במדיסון סקוור גארדן בניו יורק, הרגיש שקולה של שאקירה חסר חושניות, וכי היא "הפגינה סגנון מקומט ומזויף". עם זאת, הוא גם אמר כי להופעה חיה נמרצת שלה והיכולת לרקוד "החליקה את היסודות הגסים שלה", וכי היא "הביאה סוג של כריזמה כי לא היא צריכה להתאמץ במכוון כדי להביא קסם". ג'ון פארלס מהניו יורק טיימס, בסקירה שלו על המופע שנערך במדיסון בסקוור גארדן בניו יורק, שיבח את הגישה הרב תרבותית של שאקירה במהלך המופע וכינה אותו "גלובליזציה" עם "חשיבה חיובית טהורה" ו"כוכבת עם מצפון". מיק סטנגלי מה"הוליווד ריפורטר", בהתייחסו לקונצרט שנערך במדיסון סקוור גארדן בניו יורק גם, אמר כי המופע "ביסס את מקומה של שאקירה ככוכבת רוק", והגיע למסקנה שהמופע הוא "מסר של אהבה מתלהבת מתוך דיווה מוזיקלית עולמית עם קדחת של מחול".
טים בורוז מה"טלגרף", בסקירתו על המופע שנערך באולם O2 בלונדון, החמיא לכריזמה של שאקירה במהלך המופע ויכולתה לוודא ש"הקהל נשאר עדיין זוהר", ואמר כי מדובר בתוצר של "יחידת אמן בחישוב קר". דייב סימפסון מ"הגרדיאן", בסקירתו על המופע שנערך במנצ'סטר ארנה, העדיף את הכריזמה של שאקירה ואת המיניות הנועזת, וציין כי היא "טובה, אך בשום מקום לא קרובה להיות כמו כריסטינה אגילרה או מדונה". הוא תיאר את גישתה של שאקירה למופעים במהלך המופע, ואמר כי "היא נותנת הכול להופעה בזמן שלא חושפת דבר", וכי נראה שהיא "בו זמנית היא סופר-אינטליגנטית וילדה קטנה מופרעת שיש לה כיף עצום".
הקלטות של הופעות חיות

ב-13 וב-14 ביוני 2011 שאקירה הקליטה את ההופעות שבוצעו בפריז ל-DVD הרשמי של סיבוב ההופעות. ה-DVD של האלבום נקרא "Live from Paris" (נקרא גם "En Vivo Desde París" במדיניות היספניות) ושוחרר ב-5 בדצמבר 2011. הוא היה זמין ב-3 פורמטים: מהדורה בלעדית הכוללת את ה-DVD ודיסק נפרד רק עם הביצועים, מהדורת DVD רגילה ומהדורה עם דיסק בגרסת בלו ריי. בצרפת האלבום זכה להצלחה רבה כאשר מכר 100 אלף עותקים והגיע למעמד פלטינה.
מופעי חימום

Parade (בריטניה)
לוס הואירה (ארגנטינה)
Vampire Weekend (ארגנטינה)
זיגי מארלי (ארגנטינה, פרגוואי, פרו)
ויסנטיקו (ארגנטינה)
Los Auténticos Decadentes (פרגוואי)
ג'יי בלון (קולומביה)
בלאנובה (קולומביה)
בומבה אסטריו (קולומביה)
טריין (קולומביה, פרו)
סמיילי (רומניה)
בוסקיטו (רומניה)
עמנואל הורוילור (ארגנטינה)
ליאו גרסיה (ארגנטינה)
רשימת השירים

זוהי רשימת השירים של סיבוב ההופעות כפי שהיה ב-21 בספטמבר 2010:
"Pienso en Ti"
"Why Wait"
"Te Dejo Madrid"
"Si Te Vas"
"Whenever, Wherever"
"Inevitable"
"El Nay A'Atini Nay"
"Nothing Else Matters"/"Despedida"
"Gypsy"
"La Tortura"
"Ciega, Sordomuda"
"Underneath Your Clothes"
"Gordita"
"Sale el Sol"
"Las de la Intuición"
"Loca"
"She Wolf"
"Ojos Así"
"Antes de las Seis"
"Hips Don't Lie"
"(Waka Waka (This Time for Africa"
יאנקי

ערך זה עוסק בכינוי לתושב ארה"ב. אם התכוונתם למשמעות אחרת, ראו .
יאנקי (באנגלית: Yankee) הוא כינוי לאדם ממוצא מסוים, לרוב מהמדינות הצפון-מזרחיות של ארצות הברית, בעיקר מניו אינגלנד, ובפרט לצאצא של המתיישבים הבריטיים במדינות אלו.
השימוש הראשוני במונח "יאנקים" כוון כלפי התושבים ממוצא אנגלי שהתגוררו בניו אינגלנד. כך למשל בספרו של מארק טוויין "יאנקי מקונטיקט בחצר המלך ארתור". לעיתים משתמשים במושג זה כלפי אנשים ממוצא בריטי-אמריקני, אף שאינם מארצות הצפון ההיסטורי.
מקורו של הביטוי אינו ידוע בוודאות, אף שישנן כמה השערות בנוגע לכך. על פי אחת הטענות, השימוש הידוע הראשון בכינוי "יאנקי" מיוחס לגנרל הבריטי ג'יימס וולף, שכינה בכינוי זה בשנת 1758 את תושבי שלוש עשרה המושבות הבריטיות בצפון אמריקה. בעת מלחמת הצרפתים והאינדיאנים, כשפיקד הגנרל על חיילים ממושבות אלו אמר: "העמדות שלי כה מבוצרות, שאני יכול לספק לך שתי פלוגות של יאנקים, ואף יותר".
הערות שוליים

↑  My posts are now so fortified that I can afford you two companies of Yankees, and more
ערך זה הוא קצרמרבנושא ארצות הברית. אתם מוזמנים לתרום לוויקיפדיה ו.
חוק ברנדוליני

חוק ברנדוליני, הידוע גם כעקרון אסימטריית הבולשיט, הוא מונח אינטרנטי המדגיש את הקושי להפריך מידע שקרי, מטעה או מוליך שולל "כמות האנרגיה הדרושה כדי להפריך בולשיט היא בסדר גודל יותר מזו הנדרשת כדי לייצר אותו".